b'\n_START_ARTICLE_\nLindormen (panserskib)\n_START_SECTION_\nKonstruktion\n_START_PARAGRAPH_\nI Frederik Suensons periode som fabriksmester og direkt\xc3\xb8r for skibsbyggeriet, frem til 1864, var der taget hul p\xc3\xa5 bygningen af jernskibe p\xc3\xa5 Orlogsv\xc3\xa6rftet, med tre sm\xc3\xa5 kanonb\xc3\xa5de, men fra 1864 blev det den nye bestyrer for skibsbyggeriet, N.E. Tuxen, der fik ansvaret for at f\xc3\xb8re den danske fl\xc3\xa5de ind i en ny tid med dampdrevne krigsskibe, b\xc3\xbdgget af jern. Til udformningen af Lindormen fik Tuxen hj\xc3\xa6lp af den ledende konstrukt\xc3\xb8r, C. Kildentoft, der tegnede planerne._NEWLINE_Den 10. juli 1866 blev der skrevet kontrakt med Burmeister og Wain om levering af maskineriet. Det bestod af to fire-cylindrede dampmaskiner (h\xc3\xb8j- og lavtryks) og som noget nyt i Marinen fik skibet to skruer. K\xc3\xb8len blev lagt 20. juli 1866 og Lindormen blev s\xc3\xb8sat 8. august 1868. Pansringen var smedejern: I vandlinjen var der midtskibs 127 mm, som aftog til 115 mm ved st\xc3\xa6vnene. Dette panser var monteret p\xc3\xa5 265 mm h\xc3\xa5rdt tr\xc3\xa6, som igen var f\xc3\xa6stnet p\xc3\xa5 en inderhud best\xc3\xa5ende af 19 mm jern. Kanont\xc3\xa5rnet (af Coles\' konstruktion) var beskyttet af 140 mm panser, kommandot\xc3\xa5rnet af 127 mm, og endelig var der et 25 mm panserd\xc3\xa6k.\n_START_SECTION_\nArtilleri\n_START_PARAGRAPH_\nMens Rolf Krake havde to dobbelte kanont\xc3\xa5rne, n\xc3\xb8jedes man i Lindormen med \xc3\xa9t dobbeltt\xc3\xa5rn, der s\xc3\xa5 til geng\xc3\xa6ld fik Marinens hidtil kraftigste kanoner, i form af to 22,9 cm riflede kanoner, der blev omtalt som 90 punds (granatv\xc3\xa6gten), 254 centner (kanonv\xc3\xa6gten). I 1876 droppede Marinen granatv\xc3\xa6gten, og benyttede i stedet granaternes diameter, i dette tilf\xc3\xa6lde "Ni tommer". Kanonerne var leveret af firmaet Armstrong i Elswick (ved Newcastle). og de kunne affyre en salve omkring hvert fjerde minut. Som let skyts n\xc3\xa6vner Steensen fire styk 4-punds glatl\xc3\xb8bede haubitser. Disse var beregnet til at blive taget med i Lindormens b\xc3\xa5de, og der manglede skyts til salutering og til at bek\xc3\xa6mpe mindre skibe. P\xc3\xa5 pr\xc3\xb8vetogtet i efter\xc3\xa5ret 1870 fik panserskibet opstillet en nyindk\xc3\xb8bt svensk 4-punds, 9 centner kanon (83 mm L/17), og i december 1870 bestemte Marineministeriet, at skibe, der udelukkende havde sv\xc3\xa6re kanoner, fremtidigt skulle udrustes med lette kanoner af denne eller tilsvarende typer. Fra 1874 havde Lindormen s\xc3\xa5ledes opstillet to af de n\xc3\xa6vnte kanoner. I 1880 blev disse to lette kanoner udskiftet med to 87 mm riflede bagladere fra Krupp. I 1903 bestemte Marineministeriet, at b\xc3\xa5de det sv\xc3\xa6re og det lette skyts p\xc3\xa5 Lindormen skulle udskiftes i forbindelse med en kommende hovedreparation, men den kom aldrig, s\xc3\xa5 det gamle skyts forblev ombord._NEWLINE_Da truslen fra torpedob\xc3\xa5de blev aktuel i slutningen af 1870\'erne, indk\xc3\xb8bte Marineministeriet henholdsvis en 25 mm mitrailleuse fra det svenske firma Palmcrantz og en 37 mm revolverkanon fra det franske firma Hotchkiss. Mitrailleusen blev afpr\xc3\xb8vet ombord p\xc3\xa5 kanonb\xc3\xa5den Falster i sommeren 1879 og revolverkanonen blev afpr\xc3\xb8vet p\xc3\xa5 Lindormen under eskadretjenesten samme \xc3\xa5r. P\xc3\xa5 baggrund af fors\xc3\xb8gene besluttede Marinen at satse p\xc3\xa5 revolverkanonerne, og fra 1881 fik Lindormen installeret fire styk. I \xc3\xa5rene 1893-1898 var det lette skyts suppleret med en 11-mm mitrailleuse fra Nordenfeldt.'